Splinternuwe Afrikaanse gemeenskapsradio bekend gestelWillie Spies, besturende direkteur van Pretoria FM Foto: Reint Dykema Die nuwe Pretoria FM-handelsmerk is vandag tydens ŉ luisterryke geleentheid by Atterbury Teater in Pretoria bekend gestel. Nege gemeenskapsradiodienste snoer van vandag af amptelik hulle kragte saam as die grootste Afrikaanse gemeenskapsradio, met ŉ reikwydte wat oor vyf provinsies strek. Die nege gemeenskapsradiostasies se uitsaaigebiede strek oor die grootste deel van Gauteng, Limpopo, Noordwes, Mpumalanga en die noorde van Kwazulu-Natal en bereik nagenoeg 2 miljoen Afrikaanssprekendes. Die stasies, Radio Drakensberg, Radio Dagbreek, Radio Magaliesberg, Radio Tafelkop, Radio Naboom, Radio Kransberg, Radio Ysterberg, Radio Wolkberg en Radio Pretoria sal vanaf Maandag onder een, nuwe handelsnaam, Pretoria FM uitsaai en sodoende die grootste Afrikaanse gemeenskapsradiodiens in Suid-Afrika daarstel. Volgens Willie Spies, besturende direkteur van Pretoria FM, was dit belangrik om tegelyk ŉ splinternuwe, maar welbekende handelsmerk vir die nuwe diens te kies. Pretoria as naam van die hoofstad is reeds een van Suid-Afrika se bekendste handelsmerke. “Soos die stadsname Washington, New York, Moskou, Beijing en Jerusalem elkeen veel meer versinnebeeld as bloot die naam van ‘n stad, so versinnebeeld Pretoria ook veel meer,” het Spies gesê. “Pretoria verteenwoordig ‘n idee van Afrikaans wat homself in die binneland van die sub-kontinent staangemaak het en steeds in stand hou.” Die nuwe gemeenskapsdiens saai ook wêreldwyd op die internet en deur middel van ŉ slimfoon app uit en sal ook deel uitmaak van DStv se oudiobundel wat in Suidelike-Afrika deur DStv intekenaars gehoor kan word. Die nuwe gemeenskapsradiodiens se uitsaailisensie vir die groter Pretoria-omgewing is sopas vir ‘n verdere tydperk van vyf jaar deur die Onafhanklike Kommunikasie Owerheid van Suid-Afrika (Ikasa) verleng, terwyl die agt filiaalstasies op 29 April vanjaar van Ikasa verneem het dat hulle vir die eerste maal sedert hulle oprigting met permanente lisensies uitgereik is: